Twee sterf in Potch-vliegongeluk‘n Ravin-vliegtuig. Argieffoto Twee mans is dood nadat ŉ ligte vliegtuig Donderdag by die Potchefstroom-lughawe in Noordwes neergestort het. Sers. Kealeboga Molale, provinsiale polisiewoordvoerder, het aan Maroela Media gesê die polisie doen ŉ geregtelike doodsondersoek nadat twee mans, onderskeidelik 28 en 38 jaar oud, in die ongeluk dood is. Die vliegtuig het omstreeks 10:00 neergestort en aan die brand geslaan. Daar was geen ander mense aan boord nie. “Die oorsaak van die ongeluk is nog nie bekend nie en word deur die burgerlugvaartowerheid ondersoek,” het Molale gesê. Volgens Aviation Safety was die ligtevliegtuig ŉ Ravin 500 en is dit onherstelbaar beskadig. Die name van die oorledenes kan nog nie bekendgemaak word nie.